Een dood tydens oproer by Zimbabwe-tronkFoto: Nyarai Mudimu/IPS Minstens een gevangene is dood en 11 persone, agt gevangenes en drie bewaarders, is beseer tydens ŉ drie uur lange oproer by ŉ maksimum-sekuriteitgevangenis in Harare, Zimbabwe. Die Zimbabwe-uitsaaikorporasie (ZBC) het Vrydagaand berig bewaarders moes van vuurwapens gebruik maak om die situasie by die Ckikurubi-gevangenis onder beheer te bring. Die Herald-koerant berig nagenoeg 900 gevangenes het aan die oproer deelgeneem wat begin het as ŉ betoging vir beter kos. Hulle het glo nie van die groente gehou wat saam met die pap bedien is nie. Volgens die koerant ly “ŉ groot aantal” gevangenes aan skeurbuik weens ŉ slegte dieet. Van die gevangenes het glo twee weke gelede aan ŉ eetstaking deelgeneem. Die gevangenes het glo komberse aan die brand gesteek en vensterrame beskadig. Drie tronkbewaarders is glo ook beseer toe hulle met asbes gegooi is. Volgens die Herald is een van die gevangenes tydens die stormloop dood. Elizabeth Banda-Karinda, woordvoerder vir die departement van korrektiewe dienste, het bevestig hy is nie geskiet nie. Agt van die gevangenes is glo ernstig beseer en word in die hospitaal behandel. Die res van die persone het geringe beserings opgedoen. Banda-Karinda het bevestig niemand het ontsnap nie.